16.5.2023
EL
Επίσημη Εφημερίδα της Ευρωπαϊκής Ένωσης
L 130/145
(52)
Μια ολοκληρωμένη προσέγγιση της καινοτομίας είναι απαραίτητη για την επίτευξη των στόχων του κανονισμού (ΕΕ) 2021/1119.
Σε επίπεδο Ένωσης, οι αναγκαίες προσπάθειες έρευνας και καινοτομίας υποστηρίζονται, μεταξύ άλλων, μέσω του προγράμματος «Ορίζων Ευρώπη», το οποίο περιλαμβάνει σημαντική χρηματοδότηση και νέα μέσα για τους τομείς που εμπίπτουν στο ΣΕΔΕ της ΕΕ.
Συνεπώς, η Επιτροπή θα πρέπει να επιδιώξει συνέργειες με το πρόγραμμα «Ορίζων Ευρώπη» και, κατά περίπτωση, με άλλα χρηματοδοτικά προγράμματα της Ένωσης.
(53)
Το Ταμείο Καινοτομίας θα πρέπει να στηρίζει καινοτόμες τεχνικές, διαδικασίες και τεχνολογίες, συμπεριλαμβανομένης της κλιμάκωσης των εν λόγω τεχνικών, διαδικασιών και τεχνολογιών, με σκοπό την ευρεία ανάπτυξή τους σε ολόκληρη την Ένωση.
Θα πρέπει να δοθεί προτεραιότητα στην ρηξικέλευθη καινοτομία κατά την επιλογή των έργων που υποστηρίζονται μέσω επιχορηγήσεων.
(54)
Το πεδίο εφαρμογής του Ταμείου Καινοτομίας που αναφέρεται στο άρθρο 10α παράγραφος 8 της οδηγίας 2003/87/ΕΚ θα πρέπει να επεκταθεί για τη στήριξη της καινοτομίας σε τεχνολογίες και διαδικασίες χαμηλών και μηδενικών ανθρακούχων εκπομπών που αφορούν την κατανάλωση καυσίμων στους τομείς των κτιρίων και των οδικών μεταφορών και σε πρόσθετους τομείς, συμπεριλαμβανομένων των συλλογικών τρόπων μεταφοράς, όπως οι δημόσιες μεταφορές και οι υπηρεσίες πούλμαν.
Επιπλέον, το Ταμείο Καινοτομίας θα πρέπει να χρησιμεύει για τη στήριξη επενδύσεων για την απαλλαγή των θαλάσσιων μεταφορών από τις ανθρακούχες εκπομπές, συμπεριλαμβανομένων επενδύσεων στην ενεργειακή απόδοση των πλοίων, των λιμένων και των θαλάσσιων μεταφορών μικρών αποστάσεων, στον εξηλεκτρισμό του τομέα, σε βιώσιμα εναλλακτικά καύσιμα, όπως το υδρογόνο και η αμμωνία που παράγονται από ανανεώσιμες πηγές, σε τεχνολογίες πρόωσης μηδενικών εκπομπών, όπως οι αιολικές τεχνολογίες, και σε καινοτομίες όσον αφορά τα πλοία κατηγορίας πάγου.
Ιδιαίτερη προσοχή θα πρέπει να δοθεί σε καινοτόμα έργα που συμβάλλουν στην απαλλαγή του ναυτιλιακού τομέα από τις ανθρακούχες εκπομπές και στη μείωση όλων των κλιματικών επιπτώσεών του, συμπεριλαμβανομένων των εκπομπών αιθάλης.
Στο πλαίσιο αυτό, η Επιτροπή θα πρέπει να προβλέπει ειδικά θέματα στις προσκλήσεις υποβολής προτάσεων του Ταμείου Καινοτομίας.
Οι εν λόγω προσκλήσεις θα πρέπει να λαμβάνουν υπόψη την προστασία της βιοποικιλότητας, την ηχορύπανση και τη ρύπανση των υδάτων.
Όσον αφορά τις θαλάσσιες μεταφορές, τα έργα με σαφή προστιθέμενη αξία για την Ένωση θα πρέπει να είναι επιλέξιμα.
(55)
Δυνάμει του άρθρου 9 του κατ’ εξουσιοδότηση κανονισμού (ΕΕ) 2019/1122 της Επιτροπής (18), όταν οι φορείς εκμετάλλευσης αεροσκαφών δεν εκτελούν πλέον πτήσεις που καλύπτονται από το ΣΕΔΕ της ΕΕ, οι λογαριασμοί τους τίθενται στην κατάσταση «αποκλεισμένος» και δεν μπορούν πλέον να κινούνται διαδικασίες από τους εν λόγω λογαριασμούς.
Για να διατηρηθεί η περιβαλλοντική ακεραιότητα του ΣΕΔΕ της ΕΕ, τα δικαιώματα που δεν αποδίδονται σε φορείς εκμετάλλευσης αεροσκαφών, λόγω παύσης λειτουργίας τους, θα πρέπει να χρησιμοποιούνται για την κάλυψη τυχόν υπολοίπων προς παράδοση από τους εν λόγω φορείς εκμετάλλευσης, και τυχόν εναπομένοντα δικαιώματα θα πρέπει να χρησιμοποιούνται για την επιτάχυνση δράσεων αντιμετώπισης της κλιματικής αλλαγής μέσω της ένταξής τους στο Ταμείο Καινοτομίας.
(56)
Η τεχνική βοήθεια από την Επιτροπή με εστίαση στα κράτη μέλη από τα οποία έχουν υποβληθεί μέχρι στιγμής λίγα ή καθόλου έργα θα συμβάλει στην επίτευξη μεγάλου αριθμού αιτήσεων χρηματοδότησης έργων από το Ταμείο Καινοτομίας σε όλα τα κράτη μέλη.
Η εν λόγω βοήθεια θα πρέπει, μεταξύ άλλων, να υποστηρίζει δραστηριότητες που αποσκοπούν στη βελτίωση της ποιότητας των προτάσεων για έργα που βρίσκονται στα κράτη μέλη από τα οποία έχουν υποβληθεί μέχρι στιγμής λίγα ή καθόλου έργα, για παράδειγμα μέσω της ανταλλαγής πληροφοριών, διδαγμάτων και βέλτιστων πρακτικών, και στην ενίσχυση των δραστηριοτήτων των εθνικών σημείων επαφής.
Άλλα μέτρα που εξυπηρετούν τον ίδιο στόχο περιλαμβάνουν μέτρα για μεγαλύτερη ευαισθητοποίηση σχετικά με τις επιλογές χρηματοδότησης και για αύξηση της ικανότητας των εν λόγω κρατών μελών να εντοπίζουν και να στηρίζουν δυνητικούς αιτούντες.
Θα πρέπει επίσης να προωθούνται οι συμπράξεις έργων μεταξύ κρατών μελών και η αντιστοίχιση μεταξύ δυνητικών αιτούντων, ιδίως για έργα μεγάλης κλίμακας.
(57)
Προκειμένου να βελτιωθεί ο ρόλος των κρατών μελών στη διακυβέρνηση του Ταμείου Καινοτομίας και να αυξηθεί η διαφάνεια, η Επιτροπή θα πρέπει να υποβάλει στην επιτροπή για την κλιματική αλλαγή έκθεση σχετικά με την υλοποίηση του Ταμείου Καινοτομίας, παρέχοντας ανάλυση του αναμενόμενου αντικτύπου των ανατεθέντων έργων ανά τομέα και ανά κράτος μέλος.
Η Επιτροπή θα πρέπει επίσης να υποβάλει την έκθεση στο Ευρωπαϊκό Κοινοβούλιο και το Συμβούλιο και να τη δημοσιοποιήσει.
Υπό την προϋπόθεση ότι οι αιτούντες συμφωνούν, μετά το κλείσιμο της πρόσκλησης υποβολής προτάσεων, η Επιτροπή θα πρέπει να ενημερώνει τα κράτη μέλη σχετικά με τις αιτήσεις χρηματοδότησης για έργα στις αντίστοιχες επικράτειές τους και θα πρέπει να τους παρέχει λεπτομερείς πληροφορίες για τις αιτήσεις αυτές, ώστε να διευκολύνει τα κράτη μέλη στον συντονισμό της στήριξης των έργων.
Επιπλέον η Επιτροπή θα πρέπει να ενημερώνει τα κράτη μέλη σχετικά με τον κατάλογο προεπιλεγμένων έργων πριν από τη χορήγηση της στήριξης.
Τα κράτη μέλη θα πρέπει να διασφαλίζουν ότι οι εθνικές διατάξεις μεταφοράς στο εθνικό δίκαιο δεν παρεμποδίζουν την καινοτομία και είναι
(18) Κατ’ εξουσιοδότηση κανονισμός (ΕΕ) 2019/1122 της Επιτροπής, της 12ης Μαρτίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου (ΕΕ L 177 της 2.7.2019, σ. 3).